b'\n_START_ARTICLE_\nNeitsyys\n_START_PARAGRAPH_\nNeitsyt (aiemmin my\xc3\xb6s impi) on yleisimm\xc3\xa4n tulkinnan mukaan ihminen, joka ei ole ollut sukupuoliyhteydess\xc3\xa4. Neitsyen tila on neitsyys, koskemattomuus, piikuus tai impeys. Miehest\xc3\xa4 neitsyydest\xc3\xa4 saatetaan k\xc3\xa4ytt\xc3\xa4\xc3\xa4n my\xc3\xb6s nimityst\xc3\xa4 poikuus. Monissa kulttuureissa neitsyytt\xc3\xa4 pidet\xc3\xa4\xc3\xa4n tai pidettiin aiemmin vaatimuksena etenkin morsiamelle sek\xc3\xa4 my\xc3\xb6s sulhaselle._NEWLINE_Neitsyyden vaatimista ja s\xc3\xa4\xc3\xa4st\xc3\xa4mist\xc3\xa4 h\xc3\xa4\xc3\xa4vuoteeseen esiintyy edelleen joillain uskonnollisilla ryhmill\xc3\xa4 my\xc3\xb6s l\xc3\xa4nsimaissa. Esimerkiksi monien kristillisten ja islamilaisten yhteis\xc3\xb6jen keskuudessa pidet\xc3\xa4\xc3\xa4n usein itsest\xc3\xa4\xc3\xa4nselvyyten\xc3\xa4, ett\xc3\xa4 kumppani on h\xc3\xa4\xc3\xa4y\xc3\xb6h\xc3\xb6n asti neitsyt. Suomessa er\xc3\xa4\xc3\xa4t kristilliset ryhm\xc3\xa4t ovat my\xc3\xb6s kampanjoineet neitsyyden s\xc3\xa4\xc3\xa4st\xc3\xa4misen puolesta, er\xc3\xa4s tunnettu kampanja on nimelt\xc3\xa4\xc3\xa4n "Tosi rakkaus odottaa".\n_START_SECTION_\nHistoriaa\n_START_PARAGRAPH_\nNeitsyys on historiallisesti yhdistetty usein puhtauteen ja itsehillint\xc3\xa4\xc3\xa4n. Muinaisen Kreikan jumalattaret Athene, Artemis ja Hestia olivat neitsyit\xc3\xa4. Antiikin Roomassa jumalatar Vestalle valittiin kuusi neitseellist\xc3\xa4 papitarta, joiden t\xc3\xa4ytyi kuoleman uhalla s\xc3\xa4ilytt\xc3\xa4\xc3\xa4 neitsyytens\xc3\xa4 30-vuotisen palveluksensa ajan._NEWLINE_Kristinuskon perinteen mukaan Neitsyt Maria oli nimens\xc3\xa4 mukaisesti neitsyt synnytt\xc3\xa4ess\xc3\xa4\xc3\xa4n Jeesuksen, joskin luterilaisen n\xc3\xa4kemyksen mukaan h\xc3\xa4n my\xc3\xb6hemmin menetti neitsyytens\xc3\xa4. (Latinan sana virgo tarkoittaa sek\xc3\xa4 neitsytt\xc3\xa4 ett\xc3\xa4 neitoa, nuorta naista.) _NEWLINE_L\xc3\xa4nsimaissa kristinuskon my\xc3\xb6t\xc3\xa4 hyveellisyyden vaatimukset yll\xc3\xa4pitiv\xc3\xa4t vaatimuksia naisen neitsyydest\xc3\xa4 ennen avioliittoa, ja kohdistuivat my\xc3\xb6s miehiin. My\xc3\xb6hemmin l\xc3\xa4nsimaisten naisten aseman parantuessa ja seksuaalisuuden asteittain vapautuessa vaatimukset v\xc3\xa4heniv\xc3\xa4t, ja neitsyys menetti merkityst\xc3\xa4\xc3\xa4n.\n_START_SECTION_\nImmenkalvon myytti\n_START_PARAGRAPH_\nNaisen immenkalvon repe\xc3\xa4misest\xc3\xa4 vuotava veri on mennein\xc3\xa4 aikoina k\xc3\xa4sitetty ik\xc3\xa4\xc3\xa4n kuin sinetiksi, joka varmistaa t\xc3\xa4m\xc3\xa4n olleen neitsyt. Nyky\xc3\xa4\xc3\xa4n kuitenkin tiedet\xc3\xa4\xc3\xa4n, ettei immenkalvo tavallisesti vahingoitu, ellei penetraatio ole liian \xc3\xa4kkin\xc3\xa4inen, ja ett\xc3\xa4 kalvo voi olla niinkin pieni, ettei sit\xc3\xa4 juuri huomaa._NEWLINE_T\xc3\xa4st\xc3\xa4 huolimatta monissa kulttuureissa tai niiden vanhoillisissa muodoissa on vaadittu ja vaaditaan naiselta (paitsi leskelt\xc3\xa4) neitsyytt\xc3\xa4 ennen avioliittoa, ja monissa tapauksissa morsiamen kunniallisuuden merkitt\xc3\xa4vin todistaja on immenkalvon vahingoittumisesta aiheutunut veritahra. Esimerkiksi Turkissa ja monissa arabimaissa on ollut tapana, ett\xc3\xa4 immenkalvon verest\xc3\xa4 tahriintunut lakana esitell\xc3\xa4\xc3\xa4n h\xc3\xa4\xc3\xa4y\xc3\xb6n j\xc3\xa4lkeen h\xc3\xa4\xc3\xa4parin sukulaisille todisteena siit\xc3\xa4, ett\xc3\xa4 nainen oli koskematon. Veret\xc3\xb6n lakana puolestaan voi jopa vaarantaa naisen hengen. _NEWLINE_Vanhoillisimmilla alueilla saatetaan nainen, joka ei vuoda verta h\xc3\xa4\xc3\xa4y\xc3\xb6n\xc3\xa4, vied\xc3\xa4 gynekologille tutkittavaksi, tarkoituksena selvitt\xc3\xa4\xc3\xa4, oliko h\xc3\xa4n neitsyt. Ihmisoikeusj\xc3\xa4rjest\xc3\xb6t ovat leimanneet t\xc3\xa4m\xc3\xa4nkaltaiset k\xc3\xa4yt\xc3\xa4nn\xc3\xb6t v\xc3\xa4kivallaksi naista kohtaan. Turkissa l\xc3\xa4\xc3\xa4ketieteellinen yhdistys on ilmaissut neitsyystutkimusten olevan sukupuolisen v\xc3\xa4kivallan muoto, mutta siit\xc3\xa4kin huolimatta niit\xc3\xa4 tehd\xc3\xa4\xc3\xa4n noin kuusituhatta vuodessa._NEWLINE_Nykyisin rikkaissa arabimaissa ovat yleistyneet niinkutsutut neitsyydenpalautusleikkaukset, joissa immenkalvon aukkoa pyrit\xc3\xa4\xc3\xa4n pienent\xc3\xa4m\xc3\xa4\xc3\xa4n neitsyyden vaikutelman luomiseksi.'